<classify> TAMASHA la Urithi litakalofanyika kwa siku tatu jijini hapa maarufu Rock City linatarajia kuvutia maelfu ya wananchi wanaotarajia kuungana na wasanii, wadau wa utalii na viongozi wa nchi kunadi vivutio tele vilivyojaa Mwanza na vitongoji vyake.Tamasha la Urithi likiwa ni kipeperushi cha bendera ya Tanzania kwa ulimwengu wa utalii, na toleo la pili la utamaduni linaloendeshwa kwa azma ya kisiasa ya kutangaza utalii, kupanua wigo wa mazao ya utalii kupitia utamaduni na kauli mbiu yake, inasisitiza Sherehe, Urithi na Utalii.Baada ya kufunguliwa jijini Dar es Salaam Septemba 21, na kushirikiana na JAMAFEST kuanzia 21-28 Septemba, Urithi liliangazia zaidi utofauti wa bidhaa za utalii na ubunifu katika mikoa mingine 10 kabla ya kutinga mjini hapa kukamilishwa ngwe ya mwaka huu. Likiwa mjini tamasha limesheheni maonesho na shughuli nyingi tofauti zinazoitambulisha Mwanza na nyingine ambazo zinaongezewa nguvu kwa kuoneshwa kwa ufundi zaidi hapa Mwanza.Matukio yanayofanyika Mwanza ni pamoja na mashindano ya kwaya mbalimbali zilizopo mkoani Mwanza na mikoa mingine, mashindano ya mieleka kwa wanaume, mashindano ya mbio za mitumbwi na mashindano ya mbio za baiskeli zisizo na gia na mashindano ya bao.Vilevile kutakuwepo na sanaa za maonesho za vikundi vya ngoma za asili za makabila ya Kanda ya Ziwa, na maonesho ya shughuli mbalimbali za utalii na utamaduni wa Mkoa wa Mwanza. Zaidi ya hayo kutakuwa na burudani ya muziki wa asili kwa wageni na wananchi watakaotembelea tamasha hili.Kama kawaida katika shughuli za tamasha la Urithi muziki wa kisasa nao unasherehekewa na Mwanza watakuwepo wanamuziki kama Saida Karoli, Mrisho Mpoto, Mauwa Sama na wengine wengi.Kutakuweko pia maonesho ya mapishi vyakula vya kiasili vya makabila makuu yanayopatikana mkoani Mwanza na wananchi wataweza kuonjeshwa nyama choma ya porini ambayo imekuwa kichocheo kikubwa cha tamasha hili. Tamasha hili ni nafasi moja kubwa ya sanaa na utamaduni kutangaza utalii hapa nchini na papo hapo kupanua wigo wa bidhaa za utalii Tanzania.  <topic>: KITAIFA 